Līgums par Konstitūciju Eiropai - Protokoli un Pielikumi - 17.Protokols par Šengenas acquis, kas iekļauts Eiropas Savienības sistēmā



Oficiālais Vēstnesis 310 , 16/12/2004 Lpp. 0348 - 0350



17. PROTOKOLS PAR ŠENGENAS ACQUIS, KAS IEKĻAUTS EIROPAS SAVIENĪBAS SISTĒMĀ AUGSTĀS LĪGUMSLĒDZĒJAS PUSES, ATGĀDINOT, ka Šengenas acquis, kas ietver līgumus par pakāpenisku kontroles atcelšanu pie kopīgām robežām, kurus 1985. gada 14. jūnijā un 1990. gada 19. jūnijā Šengenā parakstījušas dažas Eiropas Savienības dalībvalstis, kā arī ar tiem saistītus nolīgumus un uz to pamata pieņemtus noteikumus, ir iekļauts Eiropas Savienības sistēmā ar protokolu, kas pievienots Līgumam par Eiropas Savienību un Eiropas Kopienas dibināšanas līgumam; VĒLOTIES Konstitūcijas sakarā saglabāt Šengenas acquis tādu, kāds tas bijis kopš iepriekšminētā protokola stāšanās spēkā, un attīstīt šo acquis, lai palīdzētu sasniegt mērķi nodrošināt Savienības pilsoņiem brīvības, drošības un tiesiskuma telpu bez iekšējām robežām; ŅEMOT VĒRĀ Dānijas īpašo nostāju; ŅEMOT VĒRĀ to, ka Īrija un Lielbritānijas un Ziemeļīrijas Apvienotā Karaliste nav iesaistīta visos Šengenas acquis noteikumos; tomēr ir jāparedz iespēja šīm dalībvalstīm pilnīgi vai daļēji pieņemt citus acquis noteikumus; ATZĪSTOT, ka tādēļ ir jāizmanto Konstitūcijas noteikumi par dažu dalībvalstu ciešāku sadarbību; ŅEMOT VĒRĀ vajadzību uzturēt īpašas attiecības ar Islandes Republiku un Norvēģijas Karalisti, jo abām šīm valstīm un Ziemeļvalstīm, kas ir Eiropas Savienības dalībvalstis, ir saistoši Ziemeļvalstu Pasu savienības noteikumi, IR VIENOJUŠĀS par šādiem noteikumiem, ko pievieno Līgumam par Konstitūciju Eiropai. 1. pants Beļģijas Karalistei, Čehijas Republikai, Dānijas Karalistei, Vācijas Federatīvajai Republikai, Igaunijas Republikai, Grieķijas Republikai, Spānijas Karalistei, Francijas Republikai, Itālijas Republikai, Kipras Republikai, Latvijas Republikai, Lietuvas Republikai, Luksemburgas Lielhercogistei, Ungārijas Republikai, Maltas Republikai, Nīderlandes Karalistei, Austrijas Republikai, Polijas Republikai, Portugāles Republikai, Slovēnijas Republikai, Slovākijas Republikai, Somijas Republikai un Zviedrijas Karalistei ir atļauts īstenot ciešāku savstarpēju sadarbību jomās, uz kurām attiecas Padomes pieņemti noteikumi, kas ir Šengenas acquis daļa. Šo sadarbību īsteno atbilstīgi Savienības tiesību un iestāžu sistēmai, ievērojot attiecīgos Konstitūcijas noteikumus. 2. pants Šengenas acquis attiecas uz 1. pantā minētajām dalībvalstīm, neskarot 3. pantu Protokolā par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas Pievienošanās līgumu un aktu. Padome aizstāj Izpildu komiteju, kas izveidota ar Šengenas līgumiem. 3. pants Dānijas dalību to noteikumu pieņemšanā, ar ko attīsta Šengenas acquis, kā arī šo noteikumu īstenošanā un piemērošanā Dānijā reglamentē attiecīgi noteikumi Protokolā par Dānijas nostāju. 4. pants Īrija un Lielbritānijas un Ziemeļīrijas Apvienotā Karaliste, jebkurā brīdī var lūgt iesaistīšanos dažos vai visos Šengenas acquis noteikumos. Par šo lūgumu Padome pieņem eirolēmumu. Tā pieņem vienprātīgu lēmumu, pastāvot vienprātībai starp 1. pantā minētajiem Padomes locekļiem un attiecīgās valsts valdības pārstāvi. 5. pants Priekšlikumiem un iniciatīvām, kas pamatojas uz Šengenas acquis, piemēro attiecīgus Konstitūcijas noteikumus. Šajā sakarā - gadījumā, ja Īrija vai Apvienotā Karaliste, vai abas pietiekami drīz nav rakstiski paziņojušas Padomes priekšsēdētājam savu nodomu iesaistīties - uzskata, ka Konstitūcijas III-419. panta 1. punktā paredzētā atļauja ir piešķirta 1. pantā minētajām dalībvalstīm, kā arī Īrijai vai Apvienotajai Karalistei, ja viena vai otra vēlas iesaistīties sadarbībā attiecīgajā jomā. 6. pants Islandes Republika un Norvēģijas Karaliste iesaistās Šengenas acquis īstenošanā un tā turpmākā attīstīšanā. Šajā nolūkā atbilstīgas procedūras paredz nolīgumā ar minētajām valstīm, kuru Padome noslēdz, 1. pantā minētajiem Padomes locekļiem pieņemot vienprātīgu lēmumu. Šādā nolīgumā ietver noteikumus par to, kā Islandei un Norvēģija ir saistošas finansiālās sekas, ko rada šā protokola īstenošana. Ar Islandi un Norvēģiju Padome ar vienprātīgu lēmumu slēdz atsevišķu nolīgumu, lai noteiktu tiesības un pienākumu sadalījumu starp Īriju un Lielbritānijas un Ziemeļīrijas Apvienoto Karalisti, no vienas puses, un Islandi un Norvēģiju, no otras puses, tajās Šengenas acquis jomās, kas attiecas uz šīm valstīm. 7. pants Sarunās par jaunu dalībvalstu pievienošanos Eiropas Savienībai Šengenas acquis un pasākumi, ko iestādes nosaka Šengenas acquis piemērošanas jomā, uzskata par acquis, kas nedalīti jāpieņem visām pievienošanās kandidātvalstīm. --------------------------------------------------